„ Tetra er ekki treystandi , “ sagði í fyrirsögn Morgunblaðsins laugardaginn 14. desember 2019 og yfirlögregluþjónninn á Norðurlandi vestra upplýsti að Tetra-kerfið hefði legið niðri í Skagafirði í hátt í sólarhring . Fara þyrfti yfir áreiðanleika kerfisins . Þessi tíðindi voru ekki ný fyrir félaga í björgunarsveitunum . Fyrr í vetur , mánuði áður en fjarskiptamál lentu á forsíðu Moggans , fengum við Völu Dröfn Hauksdóttur , félaga í Hjálparsveit skáta í Kópavogi , til að segja okkur frá fjarskiptamálum sveitarinnar . Hún reyndist forspá um Tetrakerfið . Vídeó með henni er neðar á síðunni . „ Fjarskiptatæki sveitarinnar í gegnum tíðina ættu öll að geta virkað áfram í dag , “ segir Vala Dröfn Hauksdóttir félagi í Hjálparsveit skáta í Kópavogi . „ Strangt til tekið væri hægt að taka hundgömlu Gufunestalstöðina sem er til hér upp í skáp og kveikja á henni og hún myndi mjög líklega virka og væri hægt að ná í einhverja því það er verið að nota sömu tíðnir og allt það “ . Náðu andskotann út um allt Telefunken stöðvarnar sem sveitin hefur átt í um fjóra áratugi eru í eftirlæti hjá Völu . „ Maður náði andskotann út um allt , “ segir Vala . Þær stöðvar byggja á VHF kerfinu . Um aldamótin kom Tetra kerfið , sem byggir meira á tölvutækninni og Vala er meðvituð um gallana sem í því kerfi leynast . Mikil umræða átti sér stað innan björgunarsveitanna um nýja kerfið þegar það var innleitt og hvort kveðja ætti gamla kerfið . „ Blessunarlega bar okkur gæfa til að halda VHF kerfinu lifandi vegna þess að ef kemur til stórskaða þá lifir Tetra kerfið bara takmarkað , en VHF kerfið okkar lifir svo lengi sem við náum að hlaða rafhlöðurnar okkar og svo lengi sem endurvarparnir ná að hlaða sig á sólarrafmagni , “ segir Vala Dröfn . Sama gildir um farsímakerfið , sem dettur út eftir tvo sólarhringa ef rafmagnið fer . Viðtalið við Völu Dröfn hér fyrir neðan var tekið fyrr í vetur .